I en over 400 sider lang redegørelse tilbageviser Parkeringskontrol Nord nu Ombudsmandens krav om tilbagebetaling af ulovlige P-afgifter for fire millioner kroner. Parkeringskontrollen har i flere måneder haft en advokat til at granske Ombudsmandens påstand om, at der er opkrævet ulovlige P-afgifter i syv nordjyske kommuner. - Vi mener, at vores aktindsigt i ministerierne underbygger vores påstand om, at vi har handlet i god tro, siger lederen af Parkeringskontrollen, beredskabschef Jørgen Pedersen. Samtidig understreger redegørelsen det umulige i at betale pengene tilbage til bilisterne. - Det vil koste flere millioner at finde frem til bilisterne, og alligevel er der ikke sikkerhed for, at det er de rigtige, som får udbetalt pengene, siger Jørgen Pedersen.

Opsummering:
Flere tusindvis af nordjyske bilister må se langt efter at få P-afgifter tilbage, selv om det var ulovligt, da Parkeringskontrol Nord opkrævede pengene.

I hvert fald hvis det står til Parkeringskontrollen. Det oplyser Nordjyllands Radio.